St. Francisbaai: Man verdrink, branderplankryer red lewe van nog eenEen van die NSRI se pienk reddingsboeie. Foto: ANA. ŉ Man het verdrink toe hy en ŉ medeswemmer die see ingetrek is terwyl hul geswem het by St. Francisbaai in die Oos-Kaap. Garth Shamley, van die Nasionale Seereddingsinstituut (NSRI) in St. Francisbaai, het gesê hul span is om 12:30 in kennis gestel van die voorval nadat ooggetuies gesien het hoe twee mans in die see in getrek word by Grannies Pool. ŉ Plaaslike branderplankryer het een van die NSRI se pienk reddingsboeie, wat op verskeie strande aangebring is, gegryp en is agterna om die mans te probeer red. Die polisie, die NSRI en nooddienste het dadelik op die voorval gereageer. “Die branderplankryer kon een van die mans veilig tot op die strand bring met die hulp van die boei; die tweede man was egter steeds vermis.” Shamley vertel hoe die tweede man deur twee ander plaaslike branderplankryers, vriende van die eerste een, asook NSRI-reddingswemmers opgespoor is en na die strand gebring is waar daar begin is met kardiopulmonêre resussitasie. Die man is op die toneel dood verklaar. Die man wat gered kon word, is na die hospitaal geneem vir mediese behandeling.